Aanlyn klasse bied oplossing vir power wiskundepunte(Argieffoto) Meer as driekwart van matrieks wat verlede jaar wiskunde geskryf het, het 50% of minder vir wiskunde behaal. Slegs ŉ skamele 3% van die leerders het wel ŉ onderskeiding behaal. Dít volgens statistieke van die departement van basiese onderwys. Die statistieke dui ook aan dat daar ŉ daling van 3,7% is in die aantal leerders wat wiskunde neem. Dié leerders het na wiskundegeletterdheid geskuif. “Wiskunde is in ŉ krisis gedompel,” sê Gerda van der Merwe, hoof van die aanlyn tutorplatform YouCanDoMaths. “Aangesien dit ŉ vak is wat deure oopmaak vir toegang tot naskoolse onderwys en verskeie loopbaankeuses wat belangrik is vir die ontwikkeling van die Suid-Afrikaanse ekonomie, moet ons hieroor bekommerd wees.” Sy sê oorvol klaskamers is gedeeltelik hiervoor verantwoordelik, aangesien onderwysers dan minder individuele aandag aan leerders kan gee. “Weens die pandemie is die kontaktyd met onderwysers selfs minder. Leerders kies dan dikwels die ‘makliker opsie’ van wiskundegeletterdheid omdat hulle met wiskunde sukkel, wat dan weer hul loopbaankeuses beperk.” Volgens Van der Merwe kan ŉ gebrekkige wiskundekennis leerders veral tydens die Vierde Industriële Revolusie kelder, aangesien kennis en vaardighede in kalkulus, algebra en statistiek noodsaaklik is om in dié veld uit te styg. Die oplossing Volgens Van der Merwe bied aanlyn wiskundelesse leerders die geleentheid om lesse te hersien en wiskundesomme teen hul eie pas te oefen. YoucanDoMaths is een só ŉ platform wat aanlyn wiskunde-inhoud in Engels en Afrikaans bied. Die inhoud bestaan uit video’s, notas en toetse met uitgewerkte antwoorde en is in ooreenstemming met die Nasionale Senior Sertifikaat en Onafhanklike Eksamenraad se kurrikulum. Volgens Van der Merwe is aanlyn wiskundelesse voordelig vir leerders weens die volgende redes: Johan Koekemoer, hoof van onderrig en leer by Solidariteit se Skoleondersteuningsentrum, sê ekstra aanlyn wiskundeklasse is die toekoms van ekstra klasse, omrede dit skaalbaar en bekostigbaar is. Die SOS bied ook aanlyn klasse en video-inhoud in die vorm van Die Wolkskool. Volgens Koekemoer is ekstra wiskundeklasse die ideale oplossing vir lae kognitiewevlakprobleme. Hy sê aanlyn klasse sal egter nooit deeglik opgeleide onderwysers kan vervang nie. “Die opvoeder het steeds ŉ kernaandeel in die oordrag van kennis en om seker te maak leerders verstaan wat hulle leer. Dit is dus nodig dat onderwysers aanlyn platforms gebruik en in kontaklesse integreer om dieper kognitiewe probleme aan te pak,” het Koekemoer aan Maroela Media gesê.